هاد الأيام شي افارقة من جنوب الصحراء هجمو على قيسارية ففاس و قتلو العساس و شفرو الحوانت لي تما و هاد الخبر خلق ضجة كبيرة فالفايسبوك ! لحد الآن القضية واخا مؤسفة ولكن عادية un fait divers ! كاتوقع فجميع الدول ! الشفرة و القتل و الجريمة كاينة فين مامشينا و لكن الطامة الكبرى هي هاد الخبر عرى على واحد الكم هائل ديال العنصرية و الحقد لي عند المغاربة تجاه الافارقة لي جايين من دول جنوب الصحراء. نفس المغاربة لي كانو البارح ضد مارين لوبين حيت بالنسبة ليهم عنصرية مع العرب و المسلمين و كايغوتو ” ماشي گاع المسلمين ارهابيين” و ” داعش لا تمثل الاسلام” هوما لي اليوم تفرگعو علينا فالفايسبوك بالعنصرية و الحقد و ولاو كايطالبو باش عوازة كاملين يرجعو لبلاداتهم ! و ماعندنا مانديرو بيهم ! و ” تفو هاد عوازة عمرو البلاد” نفس الناس لي كانو البارح كايغوتو ” ماشي گاع العرب فحال فحال ” اليوم ولاو عندهم عوازة فحال فحال ! و فجأة ولا بعرور مسوس الضفار كايصحاب راسو سميتو ” جاك” شعرو زعر و عينيه خضرين كايغوت ” مابغيناش الأفارقة سيفطوهم لبلاداتهم ” الأفارقة !!؟ مشيكيييين ! نتا أوروبي آ بعيرير ! العنصرية عندنا تا واحد مايقدر ينكرها ! فين تبان العنصرية ديال مارين لوبين ! واخا المؤسسات ديال الدولة الفوق كاتحاول تخلق تقارب بين المغرب و افريقيا و واخا الملك كايحاول يجرنا عند افريقيا و يجر افريقيا عندنا بالاستثمارات و الهبات و لكن بعيدا عن التعاون جنوب جنوب و خطاب “داكار” كاين شعيبة لي لتحت ولي شبعان مع راساتو عنصرية كايشوفو فالعزي كائن تحت منو يقدر يعفط عليه و يزيد فحال شي گراده! مازال عندنا مالين الديور ماكايبغيوش يكريو لعوازة ! و مالين الطاكسيات ماكايبغيوش يهزو عوازة ! و مازال عندنا العزي كايتعاير فالزنقة بسراق الزيت ! و الكانيبال ! و بولفافة ! و مازال عندنا عائلات كايرفضو يتناسبو مع عوازة ! علاش ؟ حيت عوازة ! مازال جزء كبير من الشعب كايشوف فعزي لي جاي من دول جنوب الصحراء الفقر و المرض و الحرب واخا كاينين افارقة من جنوب الصحراء كايعيشو احسن من بزاف ديال المغاربة و كاياكلو احسن منهم و كايلبسو احسن منهم و كايقراو فمدارس احسن من مدارسهم ! و كيما الجالية المغربية ففرانسا مثلا فيها الشفارة و الطلبة و الغبارة و العمال و المجرمين و الديبلوماسيين حتى الجالية الافريقية لي عايشة معانا راه فيها لي جاو يقراو و لي جاو يخدمو بدراعهم و لي جاو يشفرو و لي جاو يطلبو فالزناقي ... حتى زين ماخطاتو لولة ! و ماعندهم فين يمشيو ! كيما المغاربة كايمشيو عندهم لبلاداتهم باش يستثمرو و يدخلو الفلوس خاصهم يقبلو بيهم وسط منهم كجالية مقيمة عندها حقوق و واجبات 
و فجأة كايولي بعرور مسوس الضفار يصحاب راسو سميتو ” جاك” عينيه خضرين و شعرو زعر كايغوت “واا مابغيناش الأفارقة ! واا يمشيو علينا فحالاتهم ” ياااك آ بعيرير ! نتا أوروبي نتا ؟